钦定古今图书集成/明伦汇编/氏族典/第261卷 > 王褒
## 钦定古今图书集成/明伦汇编/氏族典/第261卷 > 王褒

按《周书王褒传》：“褒字子渊，琅邪临沂人也。曾祖俭，祖
骞，父规，并有重名于江左。褒识量渊通，志怀沉静，美
风仪，善谈笑，博览史传，尢工属文。梁国子祭酒萧子
云，褒之姑夫也。特善草隶。褒少以姻戚，去来其家，遂
相模范。俄而名亚子云，并见重于世。梁武帝喜其才
艺，以弟鄱阳王恢之女妻之。起家秘书郎，转太子舍
人，袭爵南昌县侯，稍迁秘书丞。宣成王大器盛选僚
佐，以褒为文学，寻迁安成郡守。梁元帝承制，转智武
将军、南平内史。及嗣位于江陵，欲待褒以不次之位，
敕王僧辩以礼发遣。”褒乃将家西上，拜侍中，累迁吏
部尚书、左仆射。及大军征江陵，授褒都督城西诸军
事。朱买臣败，贬护军将军。城陷，入子城固守。俄而元
帝出降，褒与王克、刘玨、宗懔、殷不害等数十人，俱至
长安。太祖喜曰：“昔平吴之利，二陆而已。今定楚之功，
群贤毕至。可谓过之矣。”又谓褒及王克曰：“吾即王氏
甥也，卿等并吾之舅氏，当以亲戚为情，勿以去乡介
意。”于是授褒等车骑大将军、仪同三司。孝闵帝践祚，
封石泉县子。世宗即位，加开府仪同三司。保定中，除
内史中大夫。褒有器局，雅识治体，既累世在江东为
宰辅，高祖亦以此重之。建德以后，颇参朝议，凡大诏
册，皆令褒具草。东宫既建，授太子少保，迁小司空，仍
掌纶诰。乘舆行幸，褒常侍从。寻出为宜州刺史，卒于
位，时年六十四。子鼒嗣。